บสก.ลุยซื้อเอ็นพีแอล เลหลังคอนโดราคาถูก
บสก.เล็งซื้อเอ็นพีแอลปีนี้เพิ่ม 1.05 หมื่นล้าน พร้อมคัดคอนโดราคาถูกขาย
9 มิ.ย. 2558

บสก.เล็งซื้อเอ็นพีแอลปีนี้เพิ่ม 1.05 หมื่นล้าน พร้อมคัดคอนโดราคาถูกขาย
นายสมพร มูลศรีแก้ว รองกรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ได้ปรับเป้าหมายการซื้อหนี้ไม่ก่อให้เกิดรายได้ (เอ็นพีแอล) จาก 7,000 ล้านบาท เป็น 1.05 หมื่นล้านบาท เนื่องจากที่ผ่านมามีธนาคารพาณิชย์หลายแห่งเทขายอย่างต่อเนื่อง และยังเตรียมเข้าไปซื้อสินทรัพย์รอการขาย (เอ็นพีเอ) ของธนาคารพาณิชย์ที่ครบกำหนดถือครองเกิน 10 ปี ซึ่งจะต้องขายออกมาเพื่อลดภาระการตั้งสำรอง 
สำหรับโครงการให้ลูกค้าผ่อนซื้อทรัพย์จาก บสก.ได้เพิ่มวงเงินจาก 200 ล้านบาท เป็น 400 ล้านบาท เพื่อรองรับลูกค้าที่ไม่สามารถขอสินเชื่อจากธนาคารพาณิชย์ได้ โดยคิดดอกเบี้ยเอ็มโออาร์อยู่ที่ 6.5% ที่ผ่านมามีหนี้ไม่ถึง 1%
ทั้งนี้ ใน 5 เดือนที่ผ่านมา บสก.มีรายได้รวม 8,994 ล้านบาท หรือ 111.83% ของเป้าหมาย 5 เดือน และซื้อเอ็นพีแอลจากธนาคารพาณิชย์ 4,000 ล้านบาท ทำให้มียอดเงินต้นคงค้าง 6,910 ล้านบาท 
นอกจากนี้ ได้เปิดตัวโครงการคอนโดพร้อมอยู่ 500 ยูนิต ในกรุงเทพฯ และปริมณฑล ราคาไม่เกิน 3 แสนบาท ให้ผู้มีรายได้น้อยเดือนละ 1-2 หมื่นบาท โดยผ่อนเดือนละ 1,000-3,000 บาท ตั้งเป้ายอดไม่ต่ำกว่า 50 ล้านบาท